Alternativisterne har været i gang i en time, da pressekoblet endelig slippes løs. Vi glider vandkæmmede ind med kameraer og kritiske spørgsmål, klar til at beskrive kampen om at blive Københavns næste kultur- og fritidsborgmester. Men de tre kandidater må stadig ikke snakke med os.

I 11 dage har der været radiotavshed fra Kåre Traberg Schmidt, Franciska Rosenkilde og Badar Shah. I stedet for at besvare journalisters spørgsmål har de talt til partiets medlemmer. Kandidaterne har produceret valgvideoer, skrevet små kulturpolitiske manifester og holdt en 45 minutter lang livedebat med spørgsmål via Facebook. Flere dagblade har hånet forbuddet på lederplads og kaldt valgprocessen udemokratisk. Men på Kulturstationen i Vanløse har ingen synderligt savnet den frie presse.

Rundtomkring i lokalet står kandidaterne med små klynger omkring sig og debatterer kulturpolitik.

